Gul ontvangs vir ‘ons vriende’, die RusseDie Russiese minister van buitelandse sake Sergei Lavrov saam met Naledi Pandor, minister van internasionale betrekkinge en samewerking (Foto: Phill Magakoe/AFP) “Alle lande doen militêre oefeninge saam met vriende.” Só het Naledi Pandor, minister van internasionale betrekkinge en samewerking, Maandag gesê ná ’n vergadering met Rusland se minister van buitelandse sake, Sergei Lavrov, in Pretoria, waar hy deur die Suid-Afrikaanse regering gehuisves word. Die vergadering hou onder meer verband met ŉ gesamentlike militêre oefening wat die Suid-Afrikaanse Nasionale Weermag (SANW) saam met Rusland en China sal uitvoer. Pandor het Lavrov ná die samesprekings bedank vir die “wonderlike vergadering”. Sy het vroeër gesê dié samesprekings sal help om die reeds goeie verhouding tussen die twee lande te versterk. Sy het Rusland beskryf as ’n “gewaardeerde vennoot”. Suid-Afrika se bande met Moskou en die beplande militêre oefeninge het erg kritiek ontlok weens die regering se onbereidwilligheid om standpunt teen die Russiese inval in Oekraïne in te neem. Soos vroeër berig, sal die operasie genaamd Mosi II van 17 tot 27 Februarie langs die KwaZulu-Natalse kus tussen Durban en Richardsbaai plaasvind. Meer as 350 weermaglede sal aan die oefening saam met hul Russiese en Chinese eweknieë deelneem. Dit is met die doel om operasionele vaardighede en kennis te deel, het die SANW gesê. Pandor het die oefeninge verdedig en gesê dit is deel van die natuurlike verloop van verhoudingbou tussen nasies. Lede van die Oekraïense gemeenskap in Suid-Afrika het Maandag ’n klein protesoptog in Pretoria teen Lavrov se besoek gehou, en ’n paar borde in die lug gehou wat lui: “Gaan huis toe, Lavrov” en “Stop die leuens! Stop die oorlog”. Die DA het verlede week reeds ŉ beroep op Pandor gedoen om nie met Lavrov te vergader nie tensy dit is om Rusland te oorreed om alle militêre operasies in Oekraïne te staak. Volgens die party skaar die Suid-Afrikaanse regering hom openlik by Rusland – soos ook bewys deur sy weiering om die Russiese inval in Oekraïne te veroordeel. “’n Vriendelike vergadering met Rusland is nie gepas nie tensy dit daarop gemik was om die minister te oorreed om sy betrokkenheid in die oorlog in Oekraïne te beëindig,” sê Darren Bergman, die DA se woordvoerder oor internasionale betrekkinge en samewerking. Lavrov het tydens ’n perskonferensie gesê Rusland “weier nie onderhandelinge” met Oekraïne nie. “Maar diegene wat weier, moet verstaan hoe langer hulle weier, hoe moeiliker is dit om ’n oplossing te vind,” het hy gesê.